Pripadnici Eskadrile helikoptera (EH) 93. zrakoplovne baze Hrvatskog ratnog zrakoplovstva i protuzračne obrane (HRZ i PZO) iz vojarne "Pukovnik Mirko Vukušić" iz Zemunika proveli su prva bojna gađanja i raketiranja iz helikoptera OH-58D Kiowa Warrior na vojnom poligonu "Eugen Kvaternik" u Slunju, priopćili su iz MORH-a.

Ovo su ujedno bila prva izvedena bojna gađanja i raketiranja pilota u njihovoj letačkoj karijeri i kruna su letačke obuke koju provode američki instruktori letenja i održavanja tehnike. Također, ovo je bila i završna obuka zrakoplovnih tehničara u opsluživanju helikoptera u borbenim uvjetima na terenu. Prvo samostalno upravljanje helikopterima OH-58D Kiowa Warrior hrvatski će piloti imati za 22. obljetnicu VRO "Oluja" 5. kolovoza 2017. kada će zajedno sa drugim pilotima i letačkim posadama sudjelovati u mimoletu.

Eskadrila helikoptera raspolaže sa 16 helikoptera OH-58D Kiowa Warrior dobivenih iz projekta opremanja Oružanih snaga RH izvidničko-borbenim helikopterima kroz potporu Vlade i Oružanih snaga SAD-a.

Kiowe na prezentaciji u svibnju u Zemuniku: VIDEO: DINO STANIN/PIXSELL

Vaš preglednik ne omogućava pregled ovog sadržaja.

Američki instruktori ostaju i dalje u bazi Zemunik kako bi vodili obuku prvih probnih pilota, kao i sve predviđene preobuke i "obuke obučavatelja" zrakoplovno-tehničkog i letačkog osoblja.

Zapovjednik Eskadrile helikoptera pukovnik Krešimir Ražov rekao je kako je bio užitak letjeti s američkim instruktorima letenja jer su mogli dobiti najbolja moguća znanja od iskusnih i nadasve stručnih timova koji su kroz cijelo vrijeme obuke davali maksimum.

- Izvoditi bojna gađanja je san svakoga pilota u operativnim eskadrilama i zbog toga i jesmo postali vojni piloti. Ovo je za svakoga od nas vrhunac dosadašnje letačke karijere i veselimo se što ćemo steći punu osposobljenost upravljanja helikopterima Kiowa Warior kao i novim misijama eskadrile. Od danas smo hrvatski borbeni vojni piloti, a Eskadrila helikoptera razvija sposobnosti izvidničko-borbenih djelovanja, istaknuo je pukovnik Ražov.

Obuku na održavanju i pregledima helikoptera OH-58D Kiowa Warrior završili su i zrakoplovni tehničari koji su položili ispite za cijeli proces obuke koji je obuhvaćao temeljni dio, tzv. linijskog održavanja helikoptera. Temeljni dio završili su tehničari po specijalnostima ZIM (zrakoplovni motor) i IRE/naoružanje (instrumenti, radio i elektro oprema te naoružanje), a paralelno s letačkom obukom tehničare su obučavali djelatnici iz tvornice Rolls- Royce za obuku na motoru M250-C30R koja je također završena. U završnom ciklusu obuke, zrakoplovni tehničari osposobljeni su i za provedbu stručnog nadzora po dokumentaciji i svim sustavima helikoptera OH-58D Kiowa Warrior, a posebna je pažnja usmjerena na sustav naoružanja.

Prema riječima glavnog inženjera tehnike 93. zrakoplovne baze pukovnika Marina Žunića zrakoplovni tehničari postupno su već započeli s preuzimanjem i samostalnom provedbom nekih pregleda i radova, propisanih po tehničkoj dokumentaciji helikoptera,. Američki timovi koji ostaju do kraja godine bit će im i dalje stručna pomoć i logistika u svim segmentima održavanja ovog tipa helikoptera, nakon čega će zrakoplovni tehničari biti spremni u potpunosti samostalno preuzeti održavanje helikoptera OH-58D Kiowa Warrior. Cijeli proces obuke zrakoplovnih tehničara olakšala je činjenica što su hrvatski tehničari imali značajno iskustvo i sposobnosti održavanja helikoptera iz iste obitelji, odnosno na BELL-ovima 206B, a američki timovi bili su ugodno iznenađeni razinom znanja i praktičnom osposobljenošću naših zrakoplovnih tehničara.

Helikopteri OH-58D Kiowa Warrior primarno se koriste za izviđanje i napad. U borbenim uvjetima koristi se za protuoklopno djelovanje, blisku i vrlo blisku zračnu potporu, pratnju i zaštitu konvoja (escort), korekciju i navođenje topničke precizne paljbe te zapovijedanje i nadzor iz zraka digitalnim modemima i štićenim kanalima. U civilne svrhe mogu se koristiti u akcijama traganja, nadzoru granice, pomoći u slučaju prirodnih katastrofa te izviđanju i snimanju različitih incidentnih situacija. S obzirom na izvrsne manevarske sposobnosti, otpornost na otkrivanje i protudjelovanje protivnika, mogućnosti djelovanja danju i noću, veliku prilagodljivost zadaćama i različitim uvjetima djelovanja kao i mogućnost uporabe u potpori civilnim institucijama ("dual use") nabavka i uvođenje u operativnu uporabu helikoptera OH-58D Kiowa Warrior predstavlja iznimno značenje i vrijednost za izgradnju novih sposobnosti Oružanih snaga RH.